সোসাইটি ফর ন্যাশনাল রিসার্চ এন্ড প্রোগ্রেস (এসএনআরপি) কর্তৃক গত ১ নভেম্বর ২০১১ তারিখ ঢাকা, মেঘনা প্রিন্টার্স থেকে প্রকাশিত ‘প্রেবাপট: পার্বত্য চট্টগ্রাম এবং চাকমা সার্কেল চীফ ব্যারিস্টার দেবাশীষ রায়’ শিরোনামের গবেষণাপত্রের তথ্য মতে ছাত্র জীবনে ব্যারিস্টার দেবাশীষ রায় পাহাড়ি ছাত্র পরিষদের (পিসিপি) সাথে সম্পৃক্ত ছিলেন। শান্তিচুক্তির ফলে তার কর্তৃত্ব প্রতিষ্ঠিত হওয়ার সুযাগ সৃষ্টির প্রেক্ষিতে তিনি শান্তিচুক্তির পক্ষে অবস্থান নেন। চাকমা জাতীয়তাবাদের দৃঢ় সমর্থক দেবাশীষ রায় পার্বত্য অঞ্চলের স্বায়ত্তশাসনেরও অন্যতম স্বপ্নদ্রষ্টা হিসেবে নিজেকে প্রতিষ্ঠার চেষ্টা করে যাচ্ছেন বলে প্রতীয়মান। পার্বত্য চট্টগ্রামে বসবাসরত চাকমা, মারমা, ত্রিপুরা, মুরং, তনচৈঙ্গ্যা, লুসাই, বোম, পাংখো, খুমী, চাক এবং খিয়াং -এ ১১টি জনগোষ্ঠীকে পার্বত্য চুক্তিতে উপজাতি হিসেবে মর্যাদা প্রদান করা হয়েছে। এছাড়াও সাঁওতাল, নেপালি, রোহিঙ্গা, গারো, মনিপুরি, কুকি, ভুটানী, আসামী, রিয়াং, সেন্দুজ নামের পাহাড়ি জনগোষ্ঠীর লোকজন পার্বত্যাঞ্চলে বসবাস করলেও তাদের স্বীকৃতির কোন উদ্যোগ আজো কোন পক্ষ থেকে গ্রহণ করা হয়নি। আর পার্বত্য চট্টগ্রামে বসবাসরত এসব জনগোষ্ঠীগুলোর মধ্যে চাকমারা সবচেয়ে বেশি সুবিধাভোগী (কোন কোন ক্ষেত্রে সমতলে বসবাসকারী দেশের মূল জনগোষ্ঠী বাঙালিদের চেয়েও বেশি সুবিধাভোগী) এবং প্রাধান্য বিস্তারকারী হওয়া সত্ত্বেও সেখানকার বিবদমান তিনটি সংগঠনের মাধ্যমে সশস্ত্র তৎপরতার মূলেও চাকমারাই এককভাবে দায়ী। (যদিও কোন কোন ক্ষেত্রে অন্যান্য জনগোষ্ঠীর কিছু কিছু লোককে ব্যক্তিগত সুবিধা দিয়ে এসব সংগঠনে রেখে বা তাদের জড়িত করে সংগঠনের সার্বজনীনতা প্রমাণের চেষ্টা করা হয়ে থাকে।) তাই চাকমা সার্কেল চিফ হিসেবে ব্যারিস্টার দেবাশীষ রায়ের ওপর এসব সশস্ত্র জনগোষ্ঠীগুলোকে আলোচনার টেবিলে এনে সমস্যা সমাধানের পথ বের করার নৈতিক দায় কিছুটা হলেও বর্তায়। কিন্তু তিনি রাজনৈতিক বিবেচনায় একজন সুবিধাবাদী শ্রেণীর ব্যক্তিত্ব এবং একতরফাভাবে চাকমা রাজবংশের কর্তৃত্ব পুনরুদ্ধারে ব্যস্ত থাকায় সবসময়ই এসব ব্যাপারে নিরবতা পালন করে থাকেন। একই কারণে পাহাড়ে ইউপিডিএফ এবং জেএসএস এর মধ্যে ধারাবাহিক সংঘর্ষে অসহায় নারী-শিশুসহ সাধারণ পাহাড়ি নাগরিকগণ নিয়মিত চাঁদাবাজি, অপহরণ, গুম এবং হত্যার শিকার হলেও তিনি কখনো এসবের বিরোধীতা করে জোড়ালো ভূমিকা রাখেন না। এমনকি তার পক্ষ থেকে পাহাড়ে বিবদমান দুই পক্ষের (বর্তমানে ইউপিডিএফ, জেএসএস-সন্তু লারমা এবং জেএসএস-এমএন লারমা এ তিন পক্ষের) সশস্ত্র সন্ত্রাসী কার্যকলাপ বন্ধের বিষয়েও কখনো কোন উদ্যোগ নেয়ার নজির আজো দেখা যায়নি।